PRITARTA

 Molėtų rajono savivaldybės

 tarybos 2018 m. balandžio d.

 sprendimu Nr.B1-

**MOLĖTŲ MENŲ MOKYKLOS DIREKTORIAUS 2017 METŲ VEIKLOS ATASKAITA**

1. Trumpa įstaigos veiklos rezultatų apžvalga.

2017 m. didžiausias dėmesys buvo skiriamas ugdymo proceso tobulinimui, ugdymo turinio modernizavimui. Įgyvendintas Švietimo ir mokslo ministro rekomendacijomis patvirtintas ugdymo planas muzikos skyriui – 4 m. pradinis ugdymas, 4 m. pagrindinis ugdymas. Iškeltas ir įgyvendintas prioritetas – ugdymo individualizavimas, sutelkiant bendruomenę pokyčiams ugdymo procese. Mokykloje vienoje klasėje mokosi skirtingo amžiaus, skirtingų gebėjimų mokiniai, todėl mokytojai ypatingą dėmesį skiria kiekvieno vaiko pažinimui, jo ugdymo individualizavimui, individualių ugdymo programų sudarymui, bendradarbiauja ir tariasi su tėvais.

Mokyklos mokytojai aktyviai tobulino savo kompetencijas, keldami dalykinę kvalifikaciją, dalyvaudami Lietuvos muzikos ir teatro akademijos metodinio centro, Mikalojaus Konstantino Čiurlionio menų mokyklos, Molėtų švietimo centro, Širvintų dailės mokyklos, Kauno kultūros centro, Trakų švietimo centro, Panevėžio švietimo centro, Ignalinos muzikos mokyklos, Lietuvos chorų sąjungos, Lietuvos edukologijos universiteto renginiuose ir seminaruose. Akcentuotas mokytojų pedagoginių psichologinių įgūdžių tobulinimas. Pakviesta lektorė, psichologė Laura Dubosaitė, kuri visiems mokyklos mokytojams pravedė 18 val. seminarą su praktinėmis užduotimis tema „Paauglių mokymo psichologiniai ypatumai“. Vokalinio meistriškumo užsiėmimus mokyklos mokytojams pravedė buvęs mokyklos mokinys Tomas Kildišius, džiazo įgūdžius tobulino Gentrius Jakubėnas iš Panevėžio. 2017 m. pedagoginiai darbuotojai išklausė 707 akad. val., kiti darbuotojai – 151 akad. val. kvalifikacijos kėlimo kursų.

Ypatingas dėmesys skirtas gabių vaikų ugdymui. Stebimi, vertinami, kiekvieno pusmečio pradžioje atrenkami gabiausi mokiniai, surenkama informacija apie respublikinius festivalius, konkursus, koncertus, išvykas, paskirstomi mokiniai, parenkamos tinkamos programos. Daug mokinių, meno kolektyvų dalyvavo respublikiniuose festivaliuose ir konkursuose, tapo šių renginių nugalėtojais. Respublikinių konkursų laureatais tapo 4 dailės skyriaus mokiniai, kanklių ansamblis „Žaižara“, kanklininkė, du pianistai, smuikininkė, klarnetininkas, trimitininkas, solinio dainavimo mokinys. Praeitais metais iškėlėme iššūkį, gabiausiems mokiniams dalyvauti tarptautiniuose konkursuose. Rezultatas puikus – tarptautiniame kamerinių liaudies instrumentų konkurse kanklių ansamblis „Žaižara“ iškovojo laureato diplomą, tarptautiniame vokalistų konkurse „Baltic briliant“ 2 mokyklos solistės iškovojo I ir II vietas.

Sudaromos sąlygos mokinių saviraiškai ir individualumui atsiskleisti, formuojami sceniniai įgūdžiai, vyksta intensyvi kultūrinė - koncertinė veikla. Paruošta gausybė koncertinių numerių rajono kultūros įstaigų, muziejų, mokyklų renginiams. Alantos dvare surengtas koncertas mažosios Lietuvos kultūros sostinės padėkos vakaro dalyviams. Meno kolektyvai ir geriausi atlikėjai spalvingą koncertą surengė Molėtų kultūros centro salėje Kovo 11 proga. Šioje salėje pristatytas ir tradicinis ataskaitinis muzikos ir dailės skyrių renginys „Spalvoti garsai“. Muzikos skyriaus meno kolektyvai savo programas pristatė tradicinėje rajono mokyklų šventėje „Vaikystės parkas‘, dailininkai demonstravo edukacinius kiemelius veltinio vėlimo ir medžio skulptūros temomis. Mokytojos L. Colkienės iniciatyva surengtas IV respublikinis liaudies dainų festivalis „Giedu dainelę“, į kurį susirinko 120 atlikėjų iš visos respublikos. Mokyklos mišrus choras, kartu su Molėtų bažnyčios choru ir Baltijos šalių simfoniniu orkestru surepetavo ir atliko Molėtų ir aplinkinių rajonų bažnyčiose A. Vivaldžio „Gloria“. Dailininkai savo darbų parodas surengė Ludzos dailės mokykloje Latvijoje, vasarą surengė plenerą, stovyklą „Kūrybinės erdvės“ VšĮ Meniškame kaime, rudenį keramikos ir tekstilės darbų parodą „Metų laikai“ Videniškių muziejuje. Kanklių ansamblis „Žaižara“ džiugino žiūrovus Balninkų stiklo muziejuje, Dapkūniškyje, Alantos senelių namuose. Geriausi mokyklos atlikėjai atstovavo mokyklą XVII Rytų Aukštaitijos muzikos ir meno mokyklų edukaciniame festivalyje „Aukštaitijos viltys“. Mokyklos salėje nuskambėjo XII tradicinis „Jaunųjų muzikų paradas -2017“. Dailės skyriaus mokytojų L. Dieninės ir V. Stepanavičiaus iniciatyva parašytas projektas, gautas dalinis finansavimas iš Lietuvos kultūros tarybos ir Lietuvos respublikos kultūros ministerijos, pritrauktos rėmėjų UAB „Bebrusai“ lėšos ir Molėtų mieste pastatyta dailės skyriaus mokytojų ir mokinių sukurta skulptūra „Laiškas Lietuvai“, skirta Lietuvos nepriklausomybės atkūrimo šimtmečiui paminėti.

2. Pagrindiniai įstaigos vadovo metų veiklos rezultatai pagal pareigybės aprašyme nurodytas funkcijas.

Telkiau mokyklos bendruomenę, aiškinau valstybinę ir regioninę švietimo politiką, mokyklos strateginius, veiklos tikslus ir uždavinius, organizavau mokyklos veiklos plano įgyvendinimą.

Vadovavau mokyklos ugdymo plano, metinio veiklos plano sudarymui. Sudariau darbo grupes jų parengimui, kontroliavau jų veiklą. Organizavau mokyklos tarybos veiklą, jos atnaujinimą, mokytojų tarybos veiklą, iniciavau mokinių, tėvų susirinkimus, dariau pranešimus.

Pavaduotojai ugdymui paskirsčiau vadybines funkcijas - ugdymo proceso koordinavimo, pamokų tvarkaraščių sudarymo, stojamųjų ir baigiamųjų egzaminų organizavimo, pažangos ir pasiekimų vertinimo, individualių programų sudarymo, renginių ir koncertų organizavimo, privalomų dokumentų surinkimo ir tvarkymo, perklausų akademinių koncertų organizavimo, bibliotekos darbo kontrolės. Sudariau sąlygas savarankiškai dirbti, ir kiekvieno pusmečio pabaigoje atsiskaityti už nuveiktus darbus.

Išėjus į dekretines atostogas akordeono mokytojai, vadovaudamasis nustatyta tvarka, organizavau konkursą, jos krūviui pavaduoti priėmiau naują mokytoją. Mokyklos vyr. buhalterei išėjus į pensiją, organizavau konkursą ir priėmiau naują darbuotoją vyr. buhalterės pareigoms.

Parengiau ir patvirtinau atnaujintus visų mokyklos darbuotojų pareigybių aprašymus.

Parengiau ir patvirtinau atnaujintas mokyklos darbo tvarkos taisykles ir mokyklos vidaus tvarkos taisykles.

Rūpinausi mokyklos intelektualiniais, materialiniais ir finansiniais ištekliais. Sudariau sąlygas mokytojų, mokinių pamokinei ir koncertinei meninei veiklai, mokytojų kvalifikacijos tobulinimui. Rūpinausi patalpų priežiūra ir remontu, mokymo priemonių, muzikos instrumentų, informacinių technologijų atnaujinimu ir priežiūra. Metų eigoje paskirsčiau finansinius išteklius, organizavau dailės patalpų remonto darbus. Kontroliavau darbuotojų darbų saugos laikymąsi, vedžiau instruktažus, parengiau naujas instrukcijas. Rūpinausi mokinių sauga išvykų ir renginių metu, rengiau ir tvirtinau saugos ir sveikatos instrukcijas.

Sudariau sąlygas darbuotojų bendradarbiavimui, organizuojant ugdymo procesą, stiprinant tarpdalykinius ryšius, vykdant koncertinę kultūrinę veiklą. Skatinau muzikos ir dailės skyrių bendradarbiavimą, vykdant bendrus projektus, mokinių bendradarbiavimą muzikuojant ansambliuose ir orkestruose, rengiant parodas ir plenerus.

Organizavau ugdymo procesą, vadovavau ugdymo plano, veiklos plano sudarymui. Planus patvirtinau, suderinau su mokyklos taryba ir mokytojų taryba, pateikiau informaciją tėvams ir mokiniams, paskelbiau mokyklos tinklapyje. Kontroliavau kaip šie planai vykdomi. Užtikrinau kokybišką ugdymo proceso vykdymą.

Stebėjau pamokas, meno kolektyvų repeticijas, perklausas, muzikos skyriaus akademinius koncertus, dailės skyriaus darbų pristatymus, analizavau ir vertinau mokytojų darbą, pasiektus rezultatus, meninę, koncertinę mokyklos veiklą. Mokytojų tarybos ir mokyklos tarybos posėdžiuose pristačiau ir įvertinau veiklos rezultatus, apibendrinau iškeltų tikslų, uždavinių ir veiklos programos vykdymą.

Sudariau sąlygas mokytojų kvalifikacijos tobulinimui ir atestacijai. Susisteminau mokytojų pageidaujamas tobulinimo kryptis, organizavau informacijos pateikimą iš visų metodinės kvalifikacijos tobulinimo įstaigų apie planuojamus kursus ir seminarus, skyriau lėšas, transportą, sudariau sąlygas užsiėmus organizuoti mokykloje, kviečiau lektorius. Sudariau sąlygas atestuotis direktoriaus pavaduotojai ugdymui III vadybinei kategorijai. Su atestacijos komisija parengiau, su mokytojų taryba ir mokyklos taryba suderinau 2018-2010 m. mokytojų atestacijos programą.

Sudariau darbo grupes 2016-2017 m. m. ir 2017-2018 m. m. mokyklos ugdymo planų sudarymui, suderinau su Molėtų rajono savivaldybės administracijos kultūros ir švietimo skyriaus vedėju ir mokyklos taryba, patvirtinau įsakymais. Suderinau ir patvirtinau 2016-2017 m. m. II pusmečio ir 2017-2018 m. m. I pusmečio pamokų tvarkaraščius.

 Paskirsčiau 2016-2017 m. m. II pusmečio ir 2017-2018 m. m. I pusmečio mokytojų pedagoginį krūvį, kitus papildomus darbus, sudariau mokytojų ir mokyklos darbuotojų tarifikacijas, profesinės linkmės muzikinio ugdymo modulio tarifikacijas, suderinau su Molėtų rajono savivaldybės administracijos kultūros ir švietimo skyriaus vedėju, mokyklos taryba ir patvirtinau įsakymais.

Išdaviau mokyklos baigimo pažymėjimus 15 muzikos skyriaus ir 9 dailės skyriaus mokininiams. Sudariau su tėvais – 15 ankstyvojo ugdymo, 56 pradinio ir pagrindinio ugdymo, 9 išplėstinio ugdymo, mokinių mokymosi sutartis.

Rengiau ir skelbiau informaciją apie mokyklos veiklą mokyklos tinklapyje ir socialiniuose tinkluose, paskyriau atsakingą asmenį. Informacija visuomenei, mokiniams, tėvams pastoviai atnaujinama, pateikiamos finansinės ataskaitos, veiklos dokumentai, darbo grafikai, ryškiausi pasiekimai, laimėjimai, koncertinė – meninė veikla.

Skatinau mokyklos muzikos ir dailės skyrių bendradarbiavimą, mokytojų bendradarbiavimą su mokinių tėvais ir visuomene, mokyklos rėmėjais. Palaikiau glaudžius partnerystės ryšius su rajono bendrojo lavinimo mokyklomis, Molėtų švietimo centru, Molėtų kultūros centru, seniūnijomis, bažnyčiomis, rytų Aukštaitijos muzikos ir meno mokyklomis, LMTA, MKČ menų mokykla, Vilniaus B. Dvariono muzikos mokykla, Latvijos Lūdzos dailės mokykla. Rengėme bendrus projektus, parodas, koncertus, meistriškumo pamokas.

Užtikrinau sveiką, saugią aplinką mokiniams, užkertančią kelią bet kokioms smurto ir prievartos apraiškoms. Parengiau smurto ir patyčių prevencijos vykdymo mokykloje tvarką, įkūriau vaiko gerovės komisiją, parengiau jos darbo tvarkos aprašą.

Nustačiau ir tvirtinau mokyklos 2017 m. finansines programas ir sąmatas. Jas derinau su mokytojų taryba ir mokyklos taryba, pasibaigus finansiniams metams mokytojų tarybai ir mokyklos tarybai pateikiau ataskaitas apie įvykdytas programas. Kontroliavau, kad biudžeto asignavimai būtų naudojami pagal nustatytą paskirtį.

3. Praėjusių metų įstaigos vadovo svarbiausios iniciatyvos ir spręstos problemos bei keliami nauji einamųjų metų uždaviniai ir laukiantys iššūkiai.

Didžiausią dėmesį skyriau ugdymo proceso tobulinimui, įgyvendinau Švietimo ir mokslo ministro rekomendacijomis patvirtintą ugdymo planą muzikos skyriui, iniciavau ugdymo proceso individualizavimą, sutelkiant visą mokyklos bendruomenę pokyčiams. Rūpinausi mokytojų kvalifikacijos kėlimu, pedagoginių psichologinių įgūdžių tobulinimu, sudariau sąlygas, skyriau lėšas ir transportą, kviečiau lektorius. Sudariau sąlygas atestuotis direktoriaus pavaduotojai ugdymui. Ypatingą dėmesį skyriau gabių vaikų ugdymui, sudariau sąlygas dalyvauti konkursuose ir festivaliuose. Iniciavau koncertinę – meninę mokyklos veiklą, dalyvavimą projektuose. Parengiau naujas tvarkas: darbo apmokėjimo tvarką, visų darbuotojų pareigybių aprašymus, darbo tvarkos taisykles, vidaus tvarkos taisykles, smurto ir patyčių prevencijos tvarką, viešųjų pirkimų organizavimo taisykles, darbuotojų pareigų pažeidimų fiksavimo tvarką, darbuotojų saugos ir sveikatos instrukcijas. Organizavau konkursus ir priėmiau į darbą du naujus darbuotojus – vyr. buhalterę ir akordeono mokytoją. Iš esamų lėšų ir resursų organizavau dailės skyriaus kabinetų įrengimą, aprūpinimą mokymo priemonėmis ir kompiuterine įranga, „Meno koridoriaus“, skirto parodų organizavimui, įrengimą.

Einamųjų metų uždaviniai:

1. Tobulinti ugdymo procesą, diferencijuoti ir individualizuoti mokymą, pritaikant ugdymo programas.
2. Bendradarbiauti su tėvais, daugiau įtraukti bendruomenę į mokyklos kultūrinę veiklą
3. Ugdyti gabius vaikus, taikyti profesinio ugdymo modulį, dalyvauti respublikiniuose konkursuose ir festivaliuose.
4. Vykdyti aktyvią koncertinę - meninę veiklą rajone.
5. Rengti agitacinius koncertus, rūpintis naujų mokinių priėmimu.
6. Meno kolektyvams gerai pasiruošti atrankoms ir dalyvauti respublikinėje dainų šventėje.
7. Inicijuoti renginius, skirtus Lietuvos 100-mečio minėjimui.
8. Suorganizuoti II respublikinį liaudies instrumentų festivalį „Vasaros aidai“.

Iššūkis – suburti žygiuojantį mokyklos pučiamųjų orkestrą.

Kazimieras Tučinskas

Molėtų menų mokyklos direktorius